b"\n_START_ARTICLE_\nL'ou com balla\n_START_PARAGRAPH_\nL'ou com balla \xc3\xa9s una tradici\xc3\xb3 que t\xc3\xa9 lloc en diverses poblacions de Catalunya el dia del Corpus Christi. Consisteix a col\xc2\xb7locar un ou buit, amb un punt de cera per tapar el forat pel qual s'ha buidat, sobre el raig d'aigua d'un brollador d'una font, de manera que giravolti sense caure. La font, habitualment, es guarneix amb flors i fruites del temps, com les cireres amb les quals es cobreix la tassa de la font, o la ginesta i els clavells.\n_START_SECTION_\nOrigen i significat\n_START_PARAGRAPH_\nLa interpretaci\xc3\xb3 m\xc3\xa9s comuna \xc3\xa9s que l\xe2\x80\x99ou representa l'h\xc3\xb2stia consagrada i la forma de l'aigua el calze de la sang de Crist, en clara al\xc2\xb7lusi\xc3\xb3 a la festa cat\xc3\xb2lica del Corpus Christi. L'origen de la tradici\xc3\xb3 sembla que fou la catedral de Barcelona. Una de les teories m\xc3\xa9s esteses de l'origen de la tradici\xc3\xb3 el situa a It\xc3\xa0lia, on un frare dominic ho va veure en un petit poble, i quan es va traslladar a Barcelona propos\xc3\xa0 de fer-ho a la catedral. Segons l'historiador barcelon\xc3\xad Ramon Nonat, el ritual es va comen\xc3\xa7ar a celebrar el 1440. Es dedueix d'una anotaci\xc3\xb3 dels llibres de comptes de l'obreria de la seu, que indica que el claustre de la catedral de Barcelona va rebre l'enc\xc3\xa0rrec d'arranjar la capella per a la diada de Corpus i, a m\xc3\xa9s, s'hi registra el cost d'una partida d'ous per al brollador. Hi ha const\xc3\xa0ncia que un segle despr\xc3\xa9s, al segle XVI, ja es feia cada any a la font del claustre de la catedral de Barcelona. Se n'encarregaven els escolans, que despr\xc3\xa9s d'una llarga process\xc3\xb3 de quatre o cinc hores es menjaven l'ou, les cireres i la fruita amb qu\xc3\xa8 s'havia decorat. _NEWLINE_Altres interpretacions apunten a la representaci\xc3\xb3 de la plenitud de la primavera, ja que tant l'ou, com l'aigua o l'abundor de flors s\xc3\xb3n interpretacions simb\xc3\xb2liques de fecunditat i regeneraci\xc3\xb3, pr\xc3\xb2pies de l'estaci\xc3\xb3 primaveral en plena vitalitat. Tamb\xc3\xa9 hi ha qui considera que va n\xc3\xa9ixer com una distracci\xc3\xb3 dels nobles del carrer Montcada mentre esperaven el pas de la process\xc3\xb3. Durant els anys, es va anar estenent la creen\xc3\xa7a que si l'ou queia seria un any dolent, per\xc3\xb2 si aguantava durant tota la jornada seria un bon senyal. A l'hora de cercar-ne l'origen, tamb\xc3\xa9 hem de tenir presents les similituds entre l'ou com balla i els jocs d'aigua que feien els musulmans en els brolladors dels patis interiors. Un d'aquests jocs consisteix justament a fer gronxar una piloteta sobre el raig d'aigua d'una font."